google/wiki40b huggingface dataset:
करीब

संक्षेप

बिरजू (बॉबी देओल) हिमाचल प्रदेश के एक उच्च-मध्यम वर्गीय परिवार का युवक है। उसके पिता उसे जिम्मेदार होने पर जोर देते हैं, जबकि बिरजू मक्कारी, झूठ फैलाने में, और नेहा नाम की एक खूबसूरत युवती से इश्कबाजी करने में रुचि रखता है। नेहा एक गरीब परिवार की एक साधारण, सुंदर और जिम्मेदार लड़की है। बिरजू जब पहली बार नेहा को देखता है, उसी क्षण उसके प्यार में पड़ जाता है। नेहा भी बिरजू को पसंद करने लगती है लेकिन अपनी भावनाओं को छुपा लेती है। बिरजू नेहा को प्रभावित करने की हरसंभव कोशिश करता है और आखिरकार वो भी उससे इजहार कर देती है।
बिरजू के पिता नहीं चाहते कि बिरजू एक गरीब परिवार में शादी करे। लेकिन बिरजू झूठ बोलता है कि नेहा के चाचा अमीर हैं और उसकी शादी की तैयारी होती हैं। बिरजू अपने घर से पैसे चुराता है और बहाना करता है कि यह पैसा नेहा के चाचा ने भेजा है। हालाँकि, शादी की रात को बिरजू के पिता को सच्चाई का पता चल जाता है और वह शादी को रद्द करा देते हैं। नेहा की माँ, इस सदमे को नहीं झेल पाती और उन्हें दिल का दौरा पड़ता है। जब बिरजू नेहा से मिलता है तो वह अपनी माँ के लिए बहुत व्याकुल होती है, और बिरजू के झूठ बोलने के लिए गुस्सा करती है। नेहा बिरजू से वादा करता है कि वह फिर कभी अपना चेहरा नहीं दिखाएगा। इसके बाद नेहा अपनी माँ को एंबुलेंस से शिमला के अस्पताल ले जाती है। बिरजू बाद में भीगेलाल (जॉनी लीवर) की दुकान पर सो जाता है। वह बिरजू को काम पर रख लेता है। यह बिरजू के जीवन की पहली नौकरी होती है जिसे वह नेहा के पास रहने और उसकी माँ के इलाज के लिए पैसे कमाने के लिए स्वीकार करता है। काम के एक दिन बाद बिरजू अंकल और आंटी (शम्मी कपूर और सुषमा सेठ) से मिलता है। वे बिरजू को अपना बेटा मान लेते हैं और उसकी कभी भी मदद करने की पेशकश करते हैं।
अस्पताल में, बिरजू, नेहा की माँ के बारे में पूछताछ करता है, जहाँ उसे रिसेप्शनिस्ट बताती है कि उन्हें तत्काल ऑपरेशन की ज़रूरत है और यह बहुत महँगा होगा। नेहा मदद के लिए बिरजू से संपर्क करने की कोशिश करती है, लेकिन वह उस तक पहुँचने में असमर्थ होती है। फिर एक डॉक्टर, अभय नेहा से उसकी माँ के ऑपरेशन के बदले में उससे शादी करने का प्रस्ताव रखता है क्योंकि डॉक्टर लोग अपने रिश्तेदारों को मुफ़्त सेवा दे सकते हैं। बिरजू अंकल और आंटी के पास जाता है, जो कहते हैं कि वह एक लॉटरी टिकट खरीद ले। वो लोग भ्रष्ट अधिकारियों को रिश्वत देकर उसकी जीत सुनिश्चित करेंगे। वे बिरजू को रिश्वत के कुछ पैसे लाने के लिए कहते हैं। बिरजू उनके कहे अनुसार लॉटरी टिकट खरीदता है और रिश्वत के पैसे इकट्ठा करने के लिए दिनभर मेहनत करता है। फिर वह इसे अंकल और आंटी को दे देता है। फिर उसे पता लगता है कि वो दंपति वो नहीं थे, जिसका उन्होंने दावा किया था और उसके जैसे कई अन्य लोगों से ऐसे ही पैसे लेकर वो भाग चुके हैं। लाचार बिरजू सर्जरी का भुगतान करने के लिए भीगेलाल के पैसे चुरा लेता है। वह पैसे लेकर अस्पताल लौटता है और डॉक्टर को दे देता है। वो डॉक्टर से नेहा को ये बात न बताने की कहता है।
आखिरकार बिरजू के परिवार को नेहा के लिए बिरजू के प्यार का एहसास होता है और वह शिमला में अपने बेटे का साथ देने का फैसला करते हैं। वे शिमला पहुँच कर भीगेलाल को संभालते हैं, जो अपने लुटे हुए दराज को देखकर पागल हो जाता है। नेहा को पता चलता है कि बिरजू ने उसकी मदद की और वो उससे मिलना चाहता है। वे दोनों अस्पताल की एक सीढ़ी पर मिलते हैं और फिल्म यहीं समाप्त हो जाती है।
सुढ़ियामऊ

इतिहास

यह भारत के उत्तरप्रदेश राज्य में बाराबंकी जिले का एक छोटा सा क़स्बा है। बाराबंकी से लगभग 36 किलोमीटर दूरी पर स्थित है। यह श्रीकृष्ण जन्मोत्सव के लिये प्राचीनकाल से ही जिले में प्रशिद्ध रहा है।

प्रसिद्ध स्थल

शिव मंदिर
बुढवा बाबा की मजार
इमला बाबा की मजार

जनसंख्या

जनगणना 2011 के अनुसार क़स्बे की आबादी 4,998 थी। जिसमें 51% जनसंख्या पुरुषों की और 49% महिलायें थीं।

शिक्षा

यहां एक सरकारी प्राइमरी पाठशाला, एक सरकारी जूनियर हाइस्कूल, एवं एक इस्लामिक मदरसा है। इसके अलावा कुछ जूनियर हाई स्कूल तक गैर सरकारी विद्यालय भी हैं। 2011 में क़स्बे की साक्षरता दर 45.58% थी।

यातायात

यहां बस एवं रेलवे के ज़रिये सीधे पहुंचा जा सकता है। यहाँ सुन्धियामऊ रेलवे स्टेशन है जो पूर्वोत्तर रेलवे के अन्तर्गत आता है। जबकि नज़दीकी रेलवे स्टेशन तहसील फतेहपुर एवं बुढवल जं हैं।
प्राजक्ता कोली

व्यक्तिगत जानकारी

प्राजक्ता का जन्म २७ जून, १९९३ को हुआ था। उनका जन्म और पालन-पोषण ठाणे, मुंबई में हुआ और उन्होंने वसंत विहार हाई स्कूल, ठाणे से विद्यालयी शिक्षा पूरी की। उन्होंने मुलुंड के प्रसिद्ध वी॰ जी॰ वेज कॉलेज ऑफ आर्ट्स, साइंस एंड कॉमर्स से मास मीडिया से स्नातक की डिग्री हासिल की। उनके माता-पिता अर्चना कोली और मनोज कोली हैं।

करियर

प्राजक्ता ने मुंबई के १०४ एफएम रेडियो स्टेशन में लगभग एक साल तक इंटर्न के रूप में काम किया, जहाँ उन्होंने ऋतिक रोशन से मुलाकात की और उनके साथ एक वीडियो बनाया। इसके बाद उन्होंने १२ फरवरी २०१५ को अपना यूट्यूब चैनल लॉन्च किया था।
उनके वीडियो ज्यादातर रोजमर्रा की जीवन शैली के ऊपर बनाए गए हैं। उन्होंने कोलिन्स की, बीबी की वाइन्स, बी यूनिक, गौरव गेरा, श्रुति अर्जुन आनंद, आशीष चंचलानी के साथ तथा कई बॉलीवुड अभिनेताओं और अभिनेत्रियों जैसे सैफ अली खान, आयुष्मान खुराना, काजोल, जॉन अब्राहम, मनोज बाजपेयी, नवाजुद्दीन सिद्दीकी और विक्की कौशल के साथ वीडियो किए है। उन्हें २०१७ में आईडबल्यूएम डिजिटल अवार्ड्स के लिए 'वायरल क्वीन' के रूप में घोषित किया था।
मई २०१८ में, प्राजक्ता को यूट्यूब की वैश्विक पहल, 'क्रिएटर्स फॉर चेंज' के लिए भारतीय राजदूत के रूप में घोषित किया गया, जो अभद्र भाषा, जेनोफोबिया और अतिवाद जैसी समस्याओं से निपटते है। उन्होंने अपने यूट्यूब 'क्रिएटर्स फॉर चेंज' प्रोजेक्ट के लिए "नो ऑफेंस" नामक एक संगीत वीडियो भी बनाया। इस वीडियो की एक स्क्रीनिंग मुंबई में की, जिसमें उसके १०,००० सदस्य शामिल हुए थे। संगीत के इस वीडियो को संयुक्त राष्ट्र में प्रदर्शित किया गया जहाँ उन्होंने अन्य देशों के बीच भारत का प्रतिनिधित्व किया था।
दिसंबर २०१८ में, प्राजक्ता ने व्हाट्सएप के लिए अपना पहला राष्ट्रीय टीवी विज्ञापन किया, जो मैसेजिंग ऐप के माध्यम से गलत समाचार फैलाने से संबंधित है। इस विज्ञापन को सकारात्मक और उत्साहजनक प्रतिक्रियाएँ मिली है। इसके अलावा उन्होंने हाल ही में २०१८ में भारत के वेबफेस्ट में भाग लिया। जबकि फोर्ब्स इंडिया की ३० अंडर ३० सूची में भी उन्हें शामिल किया गया है।

सामाजिक पहल

२०१६ में विश्व मानसिक स्वास्थ्य दिवस पर, प्राजक्ता ने अपना अभियान #iPledgeToBeMe शुरू किया था, जो मानसिक स्वास्थ्य को संबोधित करता है। वीडियो के माध्यम से, उन्होंने अपने दर्शकों से अपील की कि वह उन्हें बॉडी शेमिंग के दौरान अपने अनुभवों को साझा करेंगी। उन्होंने एक रैप गीत 'शमलेस' लिखा, जो मई २०१७ में रिलीज़ हुआ था। वीडियो में, राघव जुयाल, आरजे मल्लिष्का, गौरव गेरा, मिथिला पालकर, साहिल खट्टर भी थे।
प्राजक्ता कई अन्य अभियानों का भी हिस्सा रही है जैसे वन.ऑर्ग के लिए जो यू2 के बोनो द्वारा शुरू किया गया था जहां उन्होंने लड़कियों की शिक्षा के महत्व के बारे में बताया था। उन्होंने यूट्यूब के सुरक्षित इंटरनेट सप्ताह में भी भाग लिया जहां उन्होंने साइबर-बुल्लिंग (इंटरनेट पर धमकाना) के बारे में बताया था। वह ओबामा फाउंडेशन द्वारा राष्ट्रपति बराक ओबामा द्वारा टाउन हॉल मीटिंग में भाग लेने के लिए आमंत्रित भारत के चार यूट्यूब प्रयोगकर्ताओं में से एक थीं।
ब्राह्मी परिवार की लिपियाँ

इतिहास

ब्राह्मी-आधारित लिपियाँ ब्राह्मी लिपि से उपजी हैं। ईसा पूर्व तीसरी सदी में अशोक के राज्यकाल में ब्राह्मी का प्रयोग का साक्ष्य मिलता है, उन्होंने इस लिपि का इस्तेमाल साम्राज्यीय शिलालेखों के लिए किया था। लेकिन इसके अलावा, हाल ही में, श्री लंका में अनुराधापुर में ईसा पूर्व छठी सदी के समय के मिट्टी के बर्तनों पर सिंहल ब्राह्मी में लिखे कुछ भंजित शिलालेख मिले हैं। ईसा पूर्व चौथी या पाँचवी सदी के तमिल ब्राह्मी के नमूने भी भट्टिप्रोलु व अन्यत्र मिले हैं।
गुप्त वंश के समय उत्तरी ब्राह्मी से गुप्त लिपि आई और मध्यकाल में कई लिखावटों की जननी बनी, इनमें सिद्धम, शारदा और नागरी प्रमुख हैं।
सिद्धम (कांजी: 悉曇, आधुनिक जापानी उच्चारण: शित्तन) लिपि बौद्ध धर्म के लिए काफ़ी महत्वपूर्ण थी क्योंकि कई सूत्र इसी में लिखे गए थे और आज भी जापान में सिद्धम सुलेख की कला कायम है।
दक्षिणी ब्राह्मी से ग्रन्थ लिपि व अन्य लिपियों की उपज हुई और फिर इनकी बदौलत दक्षिणपूर्व एशिया की कई लिपियाँ बनीं।
तीसरी सदी में भट्टिप्रोलु बौद्ध धर्म का एक बड़ा केन्द्र था, यहीं से बौद्ध धर्म पूर्वी एशिया में फैला। आधुनिक तेलुगु लिपि भट्टिप्रोलु लिपि या 'कन्नड-तेलुगु लिपि' से ही जनित है, इसे 'प्राचीन कन्नड़ लिपि' भी कहते हैं क्योंकि कन्नड़ से इसकी समानता काफ़ी है. 
शुरुआत में कुछ छोटे बदलाव हुए, उससे जो लिपि बनी उसे अब तमिल ब्राह्मी कहते हैं, इसमें कुछ अन्य भारतीय लिपियों के मुकाबले कहीं कम अक्षर हैं क्योंकि इसमें अलग से महाप्राण या सघोष व्यंजन नहीं हैं। बाद में ग्रन्थ के प्रभाव से वेट्टुळुतु का प्रादुर्भाव हुआ जो कि आधुनिक मलयालम लिपि जैसी दिखती है। १९वीं और २०वीं सदी में और भी बदलाव हुए ताकि छपाई और टंकण के लिए सुविधा हो और इस प्रकार समकालीन लिपि सामने आई।
गेरी लेडयार्ड ने परिकल्पना की है कि हांगुल लिपि, जो कोरियाई लिखने के काम आती है, वास्तव में मंगोल फग्स्पा लिपि से उपजी है, जो कि तिब्बती के जरिए ब्राह्मी परिवार से उत्पन्न हुई थी।

तुलना

नीचे कई प्रमुख भारतीय लिपियों की तुलना के लिए तालिकाएँ दी गईं हैं।

ब्राह्मी आधारित लिपियों की सूची

ब्राह्मी से उपजी लिपियाँ।
पाइक लोग

पाइक आदिवासी मूल रूप से खुरदा के राजा के ऐसे खेतिहर सैनिक थे,जो युद्ध के समय शत्रुओं से लड़ते थे। यह ज्यादातर ओडिशा के रहने वाले थे।
स्रोत:-प्रतियोगिता दर्पण फ़रवरी २०१८
बिग बॉस 3

बिग बॉस 3 भारतीय वास्तविक कार्यक्रम है, जो बिग बॉस का तीसरा संस्करण है और इसका प्रसारण 4 अक्टूबर 2009 से कलर्स पर शुरू हुआ। इसके प्रस्तोता अमिताभ बच्चन थे। यह कुल 84 दिन तक चला और 26 दिसम्बर 2009 को समाप्त हुआ। इसमें विन्दु दारा सिंह विजेता बने और प्रवेश राणा दूसरे स्थान पर रहे। वहीं पूनम ढिल्लों तीसरे स्थान पर रहीं। विन्दु को इनाम में ₹1 करोड़ रुपये मिले।
ब्लड डायमण्ड

हीरा कई रंगों में मिलता है जिनमें लाल रंग के हीरे को ब्लड डायमंड कहा जाता है। इसकी प्राप्ति के पीछे होने वाले खून-खराबे के कारण ही इसे ब्लड डायमंड यानि खूनी हीरा कहा जाता है। इन्हीं कारणों से इसे भिड़न्त यानि कन्फ्लिक्ट डायमंड या वॉर डायमंड भी कहते हैं। यह अफ्रीका में सिएरा लियोन और लाइबेरिया में सबसे ज्यादा पाए जाते हैं। ब्लड डायमंड को कन्फ्लिक्ट डायमंड कहे जाने का एक बड़ा कारण है। १९८९ से २००१ तक इसके उत्पादक सिएरा लियोन और लाइबेरिया गृह युद्ध के शिकार थे। ऐसी स्थिति में लाइबेरियन राष्ट्रपति कारलोस जी. टॉयलर ने अमूल्य ब्लड डायमंड के बदले हथियार खरीदने शुरू किए थे। इस कारण दुनिया भर में टॉयलर की आलोचना हुई।
असल में, ब्लड डायमंड के खनन का काम मूल रूप से किसान और मजदूर करते थे। हीरे की तस्करी बढ़ने के कारण इन लोगों से कम वेतन पर दिन रात काम कराया जाने लगा, जिसका इन्होंने विरोध किया। इसके बाद, लाइबेरिया में कानूनी रूप से डायमंड खनन उद्योग की स्थापना हुई। १९९८ में गलोबल विटनेस नाम की एक संस्थान ने अफ्रीका में डायमंड और दंगों के बीच के संबंधों पर एक रिपोर्ट प्रस्तुत की थी। हाल में सुपर मॉडल नाओमी कैम्पबेल ब्लड डायमंड के कारण चर्चा में हैं। १९९७ में टॉयलर ने कैमबैल को ब्लड डायमंड का एक पाउच दिया था। इस कारण टॉयलर का सहयोगी बताया जा रहा है। फिलहाल यह जांच के अधीन है।
मंडरायल

समारोह

मुख्य धार्मिक त्यौहार दीपावली, होली, गणगौर, तीज, गोगाजी, मकर संक्रान्ति और जन्माष्टमी है। हिंदू धर्म यहाँ के लोगों का मुख्य धर्म है।

ग्राम पंचायत

मंडरायल तहसील में कुल 23 ग्राम पंचायते है जो की निम्न है 
मंडरायल, रोधई, रानीपुरा, धोरेटा, ओंड, पंचौली, कसेड, राहिर, करनपुर, नानपुर, महाराजपुर, बहादरपुर, भांकरी, गुरदेह, वाट्दा, मोंगेपुरा, चंदेलीपुरा, टोडा, लांगरा, गढ़ी का गाँव, बुगडार, नीदर, दरगमा

यातायात

करौली से मंडरायल जाने के लिए राजस्थान ग्रामीण रोडवेज बसों के संचालन के आलावा निजी बसों के माध्यम से जाया जा सकता है जिसकी हर आधे घंटे में सेवा उपलब्ध है और जयपुर जाने के लिए डायरेक्ट मध्य प्रदेश से वाया मंडरायल होते हुए करौली से जाती है जो की निजी बसों के द्वारा संचालन किया जाता है

चम्बल घाट

चम्बल घाट, मंडरायल कस्बे से 5 किलोलीटर की दूरी पर स्थित है। यह घाट चम्बल नदी पर है जो राजस्थान और मध्यप्रदेश की सीमा बनाती है। इस पर बना लकड़ी के पुल दोनों राज्यों को जोड़ता है।बारिश के दिनों में चम्बल नदी उफान पर होती है तो वहाँ का नजारा देखने लायक होता है  जिसे देखने के लिए काफी दूर दूर के पर्यटक आते हैं।

रहू घाट

रहू घाट मंडरायल कस्बे से 7-8 किलोमीटर दूर रान्चोली गाँव के पास चम्बल नदी के बींचो बींच एक झरने के  आकार के रूप में चम्बल नदी पत्थरो के बीच से बह रही है जो नजारा देखने लायक है तथा पिकनिक स्पॉट के रूप में बहुत लोग लुफ्त उठाने यहाँ आते है

मंडरायल का किला

मंडरायल का किला मंडरायल कस्बे के बीच में एक आयताकार पहाड़ी पर बना हुआ है जो की काफी सदियों पुराना है किले की मुख्य विशेषता किले के सूरज पोल पर सूर्य की किरण सूर्योदय से लेकर सूर्यास्त तक रहती है | कस्बे में प्राचीन समय से हिन्दू तथा मुसलमान संप्रदाय के लोग निवास करते है जो यह प्रतीत होता है की यहा के राजा महाराजो के द्वारा सभी धर्मो का सम्मान किया जाता था |
किले में कुंड होने से प्रतीत होता है की प्राचीन समय में जलाशयों की उत्तम व्यवस्था थी और यहा प्राचीन शिव लिंग का मंदिर भी है जिससे प्रतीत होता है की समय समय पर धर्म को लेकर भी यहा विशेष कार्यक्रम हुए होगे |
आज भी मंडरायल के लोग प्राचीन परंपरा को निभाते हुए किले में बने हुए शिव मंदिर की पूजा अर्चना करते है | प्रत्येक सोमवार को किले में पूजा करने वालो की काफी भीड़ लगी रहती है

कला एवं संस्कृति

यहाँ के लोगो में मुख्य रूप से हिन्दू तथा मुसलमान दोनों सम्प्रदायों के लोग निवास करते है जो यहाँ के लोगो में समानता और भाईचारे को दोनों संप्रदाय के लोगो द्वारा पाला पोसा जा रहा है जो सदियों से एक मिशाल है यहा के लोगो की हिंदी प्रमुख भाषा है यहाँ ब्रज भाषा का मिला जुला रूप देखने को मिलता है एवं यहाँ से
जे गैरिक

जे गैरिक डीसी कॉमिक्स द्वारा प्रकाशित होने वाली अमेरिकी कॉमिक पुस्तकों में प्रदर्शित होने वाला एक काल्पनिक सुपरहीरो है। वह द फ़्लैश नाम से प्रकाशित होने वाला प्रथम सुपरहीरो है। लेखक गार्डनर फॉक्स और कलाकार हैरी लैम्पर्ट द्वारा निर्मित यह चरित्र सबसे पहले फ्लैश कॉमिक्स #१ (कवर तिथि: जनवरी १९४०/ रिलीज: नवंबर १९३९) में दिखाई दिया।
एक लैब में एक आकस्मिक दुर्घटना में फंस जाने के कारण जे गैरिक को तीव्र गति प्राप्त हुई, और वह अपराध से लड़ने वाला सुपरहीरो फ़्लैश बन गया। अभिनेता जॉन वेस्ली शिप ने २०१४ की फ़्लैश टीवी श्रंखला में जे गैरिक की भूमिका निभाई है।
सावनदुर्ग

सावनदुर्ग भारत में स्थित एक पहाड़ी है जो बैंगलोर (कर्नाटक, भारत) से 33 किलोमीटर पश्चिम की ओर मगदी रोड 12.919654°N 77.292881°E पर स्थित है। यह पहाड़ी एक मंदिर के लिए प्रसिद्ध है और यह दुनिया में पहली, सबसे विशाल एकल पत्थर पहाड़ी होने के लिए जानी जाती है। यह पहाड़ी मध्य समुद्र के स्तर से 1226 मीटर ऊंची है और यह दक्षिणी पठार का एक हिस्सा है। यह प्रायद्वीपीय शैल, ग्रेनाइट, बुनियादी डाइक्स और लैटराइट्स से गठित है। अर्कावती नदी थिप्पगोंदानाहल्ली जलाशय के पास से गुजरती है और मंचानाबेले बांध की ओर जाती है।

नाम की उत्पत्ति

सावनदुर्ग दो पहाड़ियों से मिलकर बना है जिन्हें स्थानीय रूप से कारीगुड्डा (काली पहाड़ी) और बिलिगुद्डा (सफ़ेद पहाड़ी) के नाम से जाना जाता है। इस पहाड़ी के नाम का सबसे नवीन तथ्य 1340 ई.के होयसल बल्लाल तृतीय के मदबलू से मिलता है, जहां इसे सावंदी कहा गया है। एक अलग मतानुसार, इस नाम का श्रेय मगदी के अहचुतआर्य के एक राज्यपाल सामंतआर्य के लेख सामंतदुर्ग को जाता है। परन्तु, वहां का कोई भी शिलालेख इस मत की पुष्टि नहीं करता. केम्पेगोवडा की तरह यह मगदी के शासकों की गौण राजधानी थी। 1638 से 1728 तक, इस पर मैसूर का कब्जा रहा और दलवाई देवराज ने नेलापत्तना के राजमहल के साथ-साथ इस जगह को भी हथिया लिया। 1791 के तीसरे आंग्ल-मैसूर युद्ध के दौरान लार्ड कार्नवालिस ने टीपू सुल्तान की फ़ौज से इसे छीन लिया। रॉबर्ट होम ने अपने सेलेक्ट व्यूज इन मैसूर (1794) में बैंगलौर से इस पहाड़ी के दूरवर्ती दृश्यों को दिखाया है। उसने इसे साविनदुर्ग या मौत का किला कहा है। इस पहाड़ी की चोटी तक पहुंचने के लिए कोई सीढियां नहीं थीं और यह बांस तथा अन्य वृक्षों की एक ओट से घिरी थी।
इस क्षेत्र में बड़े पत्थरों से बने मृतक की राख दफ़नाने के पात्र पाये गए हैं।. संस्कृत में सावन का अर्थ तीन बार अनुष्ठान भी होता है।

पर्यटन

पहाड़ी की तलहटी में स्थित सावंदी वीरभद्रेश्वर स्वामी और नरसिंह स्वामी मंदिर को देखने आनेवाले तीर्थयात्री सावनदुर्ग पहाड़ियों को भी देखने आते हैं। पिकनिक मनाने वाले पहाड़ी के शांत माहौल के बीच समय बिताने आते हैं। इस स्थान पर अक्सर आने वाले अन्य लोगों में पर्वतारोही, गुफा खोजकर्ता और साहसी लोग शामिल हैं।
बस मार्ग: बैंगलोर के मैजेस्टिक बस स्टैंड से मगदी रोड के लिए बस ले सकते हैं। यह बस आमतौर पर आपको शहर की सीमा के भीतर मगदी सड़क के एक स्थान पर उतारेगी, यहां से आपको मगदी सड़क जंक्शन के लिए एक और बस लेनी पड़ेगी, जहां से आपको सावनदुर्ग (स्थान से 12 किलोमीटर) के लिए बाएं जाना होगा, वहां से होसपेट गेट (यहां आप इसे सावनदुर्ग कह सकते हैं) के लिए निजी और केएसआरटीसी (KSRTC) की बसें मिलती हैं। बैंगलोर से यात्रा का कुल समय 2 घंटे 15 मिनट का है। (बस के न मिलने की स्थिति में, इस 12 किलोमीटर के सफ़र को ऑटो से पूरा किया जा सकता है।)
डेविड लीन की फिल्म ए पैसेज टू इंडिया बनाने में रामनगरम के साथ-साथ इस स्थान के दृश्य भी फिल्माए गए थे।

जीव-जंतु

कभी दीर्घ जीवी गिद्धोंऔर सफ़ेद पीठ वाले गिद्धों का घर होने वाली ये पहाड़ियां अब लुप्तप्राय पीले गले वाली बुलबुलों का घर हैं। यहां पाए जाने वाले अन्य वन्यजीवों में आलसी भालू और तेंदुआ शामिल हैं।
अबी गमिन

कामेट पर्वत का भाग

स्थलाकृतिक उदग्रता पर आधारित परिभाषा के अनुसार अगर दो शिखरों के निचले पहाड़ एक दूसरे से जुड़े हो और उनमें से एक अधिक ऊँचाई रखता हो और दूसरे वाले की स्वतंत्र उदग्रता 500 मीटर से कम हो तो दूसरे वाले को पर्वत न मानकर पहले वाले का ही भाग माना जाता है। अबी गमिन की ऊँचाई 7,355 मीटर है, जिस आधार पर वह विश्व का 77वाँ सर्वोच्च पर्वत होता, लेकिन वह कामेट पर्वत से जुड़ा है और उसकी स्वतंत्र उदग्रता केवल 217 मीटर है, यानि उसे कामेट पर्वत का ही भाग माना जाता है।
के. कामराज

परिचय

कामराज का जन्म 15 जुलाई 1903 को तमिलनाडु के विरूधुनगर में हुआ था। उनका मूल नाम कामाक्षी कुमारस्वामी नादेर था लेकिन बाद में वह के कामराज के नाम से ही जाने गये। कामराज अपनी पढ़ाई पूरी नहीं कर पाए लेकिन जार्ज जोसेफ के नेतृत्व वाले ‘वैकम’ सत्याग्रह ने उन्हें आकर्षित किया। महज 16 वर्ष की उम्र में वे कांग्रेस में शामिल हो गए। आजादी से पूर्व के अपने राजनीतिक जीवन में कामराज कई बार गिरतार हुए। जेल में रहते हुए ही उन्हें म्युनिसिपल काउंसिल का अध्यक्ष चुना गया। लेकिन रिहाई के 9 महीने बाद उन्होंने इस्तीफा दे दिया और कहा- किसी को तब तक कोई पद स्वीकार नहीं करना चाहिए जब तक वह उसके साथ पूरा न्याय न कर सके। कामराज के राजनीतिक गुरु सत्यमूर्ति थे। उन्होंने कामराज में एक निष्ठावान और कुशल संगठक देखा। दो अक्टूबर 1975 को कामराज का निधन हुआ। उन्हें 1976 में मरणोपरांत ‘भारत रत्न‘ से नवाजा गया।
कामराज ने साठ के दशक की शुरुआत में महसूस किया कि कांग्रेस की पकड़ कमजोर होती जा रही है। उन्होंने सुझाया कि पार्टी के बड़े नेता सरकार में अपने पदों से इस्तीफा दे दें और अपनी ऊर्जा कांग्रेस में नई जान फूंकने के लिए लगाएं। उनकी इस योजना के तहत उन्होंने खुद भी इस्तीफा दिया और लाल बहादुर शास्त्री, जगजीवन राम, मोरारजी देसाई तथा एसके पाटिल जैसे नेताओं ने भी सरकारी पद त्याग दिए। यही योजना कामराज प्लान के नाम से विख्यात हुई। कहा जाता है कि कामराज प्लान की बदौलत वह केंद्र की राजनीति में इतने मजबूत हो गए कि नेहरू के निधन के बाद शास्त्री और इंदिरा गांधी को प्रधानमंत्री बनवाने में उनकी भूमिका किंगमेकर की रही। वह तीन बार कांग्रेस अध्यक्ष भी रहे।
उस योजना के अंतर्गत करीब आधे दर्जन केंद्रीय मंत्री और करीब इतने ही मुख्यमंत्रियों ने इस्तीफा दिया था। उस योजना का उद्देश्य था, बतौर पार्टी कांग्रेस को मजबूत करना। पर वास्तव में उसने नेहरू को अपनी नई टीम बनाने के लिए स्वतंत्र कर दिया था, जिसकी छवि 1962 के चीनी युद्ध के कारण धूमिल हुई थी।
दक्षिण भारत की राजनीति में कामराज एक ऐसे नेता भी रहे जिन्हें शिक्षा जैसे क्षेत्र में उनके महत्वपूर्ण योगदान के लिए जाना जाता है। आजादी मिलने के बाद 13 अप्रैल 1954 को कामराज ने अनिच्छा में तमिलनाडु का मुख्यमंत्री पद स्वीकार किया लेकिन प्रदेश को एक ऐसा नेता मिल गया जो उनके लिए कई क्रांतिकारी कदम उठाने वाला था। कामराज लगातार तीन बार तमिलनाडु के मुख्यमंत्री रहे। उन्होंने प्रदेश की साक्षरता दर, जो कभी सात फीसद हुआ करती थी, को बढ़ाकर 37 फीसद तक पहुंचा दिया।
कामराज ने आजादी के बाद तमिलनाडु में जन्मी पीढ़ी के लिए बुनियादी संरचना पुख्ता की थी। कामराज ने शिक्षा क्षेत्र के लिए कई अहम फैसले किए। मसलन उन्होंने यह व्यवस्था की कि कोई भी गांव बिना प्राथमिक स्कूल के न रहे। उन्होंने निरक्षरता हटाने का प्रण किया और कक्षा 11वीं तक निःशुल्क तथा अनिवार्य शिक्षा लागू कर दी। वह स्कूलों में गरीब बच्चों को मध्याह्न भोजन देने की योजना लेकर आए। उन्हीं के कार्यकाल के बाद से तमिलनाडु में बच्चे तमिल में शिक्षा हासिल कर सके।
उन्हे वर्ष 1976 में भारत रत्न से सम्मनित किया गया।
होम अलोन 5

होम अलोन 5 एक अमेरिकी हास्य-नाटक फिल्म है। यह 25 नवम्बर 2012 में प्रदर्शित हुई थी।
अतियोग

अतियोग और (तिब्बती: རྫོགས་པ་ཆེན་པོ།, जोग्स्पछेन्पो, संस्कृत: अतियोग एवं महासन्धि) बज्रयान अन्तर्गत के सबसे सर्वोच्च तान्त्रिक संप्रदाय है। इस संप्रदाय ञिङमा संप्रदाय का नौ यान मध्ये नौवां यान है।
विलियम हंट

विलियम हंट यूनाइटेड किंगडम के महान चित्रकार हैं।
ओलती

ओलती या ओरी किसी छत के किनारे को कहते है। आम तौर पर एक भवन को मौसम की मार से बचाव प्रदान करने के लिए यह भवन के पार्श्व से बाहर की ओर निकली रहती है। 
ओलती एक ढलवां छत के निचले भाग को भी कहते हैं जो दीवार से परे निकला रहता है।
निष्क्रिय सौर इमारत डिजाइन में खिड़की के द्वारा आने वाले प्रकाश और गर्मी की मात्रा को नियंत्रित करने के लिए बढ़ाया जा सकता है।
शक्ति

भौतिकी में कार्य करने की दर को शक्ति (पावर/Power) कहते हैं। इसकी इकाई वाट होती है जो १ जूल प्रति सेकेण्ड के बराबर होती है। शक्ति कि विमा = कार्य/समय

[m1 l2 t-2]/[t1]

[m1 l2 t-3]
यह 11वी कक्षा का अध्याय है|
२८५३ ईसा पूर्व

२८५३ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से २८५३ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
नामकरण

यह लेख आधुनिक विज्ञानों, प्रद्योगिकी एवं अन्य विषयों के विचारों एवं कांसेप्ट को व्यक्त करने के लिये प्रयुक्त तकनीकी शब्दों को समुचित नये नाम देने से संबन्धित है। हिंदू धर्म में नामकरण संस्कार के लिये संबन्धित लेख देखें।
किसी वस्तु, गुण, प्रक्रिया, परिघटना आदि को समझने-समझाने के लिये समुचित नाम देना आवश्यक है। इसे ही नामकरण (Nomenclature) कहते हैं। इसमें तकनीकी शब्दों की सूची, नामकरण से संबन्धित सिद्धान्त, प्रक्रियाएं आदि शामिल हैं।
दौलत बेग ओल्दी

नामोपत्ति

माना जाता है कि १६वीं सदी में तुर्किस्तान के यारकन्द शहर का एक धनवान, दौलत बेग (دولت بېغ‎) यहाँ से निकल रहा था लेकिन काराकोरम दर्रे से उतरने के बाद उसने यहाँ दम तोड़ दिया। 'दौलत बेग ओल्दी' का मतलब है 'दौलत बेग की मृत्यु हो गई है'। कहते हैं कि उसे अपने ख़ज़ाने के साथ यहीं दफ़ना दिया गया है लेकिन आजतक कोई उसकी क़ब्र नहीं ढूंढ पाया है।

विवरण

दौलत बेग ओल्दी ५,१०० मीटर (१६,७०० फ़ुट) की ऊँचाई पर काराकोरम पर्वतमाला के सुदूर पूर्वी छोर पर भारत-चीन सरहद से ८ किमी दक्षिण में और चीन-अधिकृत अक्साई चिन क्षेत्र और लद्दाख़ के अन्य भाग के बीच की वास्तविक नियंत्रण रेखा से ९ किमी पश्चिमोत्तर में स्थित है। सियाचेन ग्लेशियर को छोड़कर यह भारत का उत्तरतम स्थाई सैनिक अड्डा है। यहाँ से कुछ दक्षिण में मुरगो नामक भारतीय गाँव है जहाँ मिश्रित तिब्बती-दर्दी मूल के बलती समुदाय के लोग रहते हैं जो ख़ुबानी उगाने और याक-पालन से गुज़ारा करते हैं। सर्दियों में यहाँ तापमान -३० सेन्टीग्रेड तक गिर जाता है। २००१ में भारत ने घोषणा करी कि वह लेह से दौलत बेग ओल्दी तक एक पक्की सड़क बना रहा है। २०१३ में चीनी फ़ौज ने सीमा लांघकर इस स्थान से कुछ दूरी तक घुसपैठ करी जिसका भारत ने विरोध करा।
तोमर गोत्र (जाट)

तोमर अथवा तवंर एक जाट  वंश है जो चंद्रवंशी क्षत्रिय कहे जाते हैं।

धर्म

तोमर गोत्र हिन्दू और सिख जाटों में भी है । जाट सिख में तोमरो को तुर कहते हैं ।